এ বার রবীন্দ্র সরণি ধরে দক্ষিণে একটু একটু করে এগিয়ে যাওয়া যাক। চিৎপুর অ্যাপ্রোচ রোডটি এখন নামকরণ হয়েছে মোহিত মৈত্র সরণি এবং এটি পুরানো রাস্তার সঙ্গে যেখানে যুক্ত হয়েছে, সেখানেই বাগবাজারের ট্রামের শেষ টার্মিনাস। ১৮৮৪ সালে ঘোড়ায় টানা ট্রামলাইন বসেছিল এই পথে। তারপরে বছর আঠারো বাদে শুরু হয়েছে বৈদ্যুতিক এই ট্রাম চলাচলের, যা আজও চলেছে বাগবাজার-বিবাদী বাগের মধ্যে। দক্ষিণমুখো এ রাস্তা ধরে চলতে শুরু করলে, প্রথমেই পড়ে ডানহাতি এক অ্যাডভোকেট পরিবারের বাড়ি, যার মাথার উপর বসানো রয়েছে ভূমিস্পর্শ মুদ্রায় উপবিষ্ট চিৎপুরি মার্বেল পাথরে তৈরি এক ছোটখাটো বুদ্ধের মূর্তি। বাড়ির বহির্সজ্জায় দর্শনীয় গুরুত্বের কথা ভেবে হয়তো গৃহস্বামীরা এই মূর্তিটি বসিয়েছিলেন।